Diari Oficial de la Generalitat Valenciana


Sumari del DOGV 2557, del 24-07-1995 (1995/835581)

RESOLUCIÓ de 10 d'abril de 1995, del secretari general de la Conselleria de Cultura, per la qual s'ordena inscriure en el Registre de Fundacions Culturals Privades de la Conselleria de Cultura la Fundació Hugo Zárate per al Desenvolupament del Moviment Ciutadà
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2557

Data del DOGV
:   24-07-1995

Secció del DOGV
:   ALTRES DISPOSICIONS

Número del document
:   1995/835581


Data del document
:   10-04-1995

Organisme emissor
:   Conselleria de Cultura

Tipus de document
:   Resolució

RESOLUCIó de 10 d'abril de 1995, del secretari general de la Conselleria de Cultura, per la qual s'ordena inscriure en el Registre de Fundacions Culturals Privades de la Conselleria de Cultura la Fundació Hugo Zárate per al Desenvolupament del Moviment Ciutadà.   
Vist l'expedient iniciat a instància del Sr. Antonio Duato Gómez-Novella, en nom de la Fundació Hugo Zárate per al Desenvolupament del Moviment Ciutadà, pel qual sol·licita la classificació en inscripció de la Fundació, d'acord amb els següents fets.  
Fets  
Primer  
El Sr. Vicente Miguel Garcés Ramón; Sr. Antonio Duato Gómez-Novella; Sr. Félix Melchor Estrela Botella; Sra. María Teresa MiÑana Ferrer; Sra. Pilar Soler Miguel; Sr. Enrique Cano Pérez; Sra. Carmen Tamarit Ortega; Sr. Juan Sanjuán Guarín; Sr. Francisco Gotzens Busquets; Sra. María Mercedes Miguel Benito; Sra. Cristina Verdugo Martí; Sr. José-Oriol Fornas Giralt; Sr. Emilio Olmos Antón; Sr. Juan Antonio Jover Francés i la Sra. María Ascensión Macías Marassa, en nom propi, i a més el Sr. Juan Antonio Jover Francés, en nom i representació del Sr. Carlos Ruiz Navarro, compareixen el 19 de desembre de 1994 davant el notari de València Sr. José Antonio Leonarte Berga i manifesten la seua voluntat de constituir en aquest acte la fundació cultural privada denominada Fundació Hugo Zárate per al Desenvolupament del Moviment Ciutadà, i s'atorga la corresponent escriptura pública amb núm. de protocol 3.316.  
Segon  
1. La finalitat essencial de la Fundació és la de promoure la progressiva i conscient participació dels ciutadans en la defensa de la justícia social i dels drets humans, i més concretament tot el que afecta la vida, la cultura l'organització i els recursos comuns de la seua ciutat i del seu barri. Al mateix temps, i en la mesura que es complisca la finalitat essencial, la fundació es proposa mantenir viu el record d'una persona que va lluitar tota la vida per la consecució d'aquesta finalitat: Hugo Zárate, segons s'estableix en l'article 3 dels estatuts que la regulen.  
2. Quant als objectius que es proposa realitzar són:  
- El diàleg i la investigació científica i operativa sobre els problemes de la vida ciutadana i sobre les estratègies per a aconseguir, a través d'una major participació ciutadana, uns barris i unes ciutats més humanes, més cultes, més justes i més comunitàries.  
- La promoció i formació de militants ciutadans i d'associacions de veïns i ciutadanes que oferisquen una via per a aquesta participació i acció.  
- La promoció d'un ambient social propici perquè els problemes comuns que presenta la vida en un mateix barri o ciutat siguen viscuts per tots com a problemes comuns, que requereixen una unió de tots els interessats per damunt de qualsevol diferència d'ideologia o d'opció política.  
- La promoció, reivindicació i defensa dels drets humans.  
Tercer  
La dotació inicial de la Fundació queda fixada en un milió de pessetes (1.000.000), d'acord amb el que estableix l'escriptura de constitució.  
Els fundadors desemborsen el vint-i-cinc per cent de la quantitat, és a dir, quinze mil sis-centes vint-i-cinc pessetes cada un, i hauran de desemborsar el setanta-cinc per cent restant, és a dir quaranta-sis mil vuit-centes setanta-cinc pessetes cada un en el moment que el patronat ho acorde, dins el termini màxim de cinc anys a comptar des del dia d'atorgament de l'escriptura fundacional, és a dir, el 19 de desembre de 1994.  
El desembors del vint-i-cinc per cent de la dotació inicial s'ha efectuat en efectiu metàl·lic en moneda nacional, ingressat en les quanties esmentades per cada un dels fundadors, ingrés que s'ha efectuat ja a nom de la Fundació en la sucursal 0014 de Bancaixa, segons resguard de saldo de 16 de desembre de 1994.  
Quart  
El patronat de la Fundació estarà constituït segons l'article 15 dels estatuts pels promotors, les persones fundadores i un representant de cada una de les entitats fundadores, en nombre mínim de tres membres, que elegiran entre ells un president i un secretari.  
Seran promotors de la Fundació les persones físiques que, per haver format part del grup promotor de la Fundació, concórreguen com a tals a l'acta fundacional.  
Seran fundadors les persones físiques que en el moment de la firma de l'escriptura en el període previst en la disposició transitòria 2 (un període màxim de quinze mesos, a partir de la firma de l'escriptura) aporten capitals per a la formació del patrimoni fundacional.  
Seran entitats fundadores les institucions i persones jurídiques que aporten capitals o béns per a la formació del patrimoni fundacional, en el moment de l'escriptura o durant el període fundacional previst en la disposició transitòria 2.  
Segons l'article 16 dels estatuts, els membres del patronat que accedisquen com a promotors de la Fundació tindran caràcter vitalici. En cas de renúncia presentada per escrit, mort o incapacitat declarada d'alguna d'aquestes persones, els restants membres que tinguen aquesta característica elegiran per patró una altra persona que consideren identificada amb els objectius fundacionals.  
Els membres del patronat, d'acord amb la seua aportació personal al fons fundacional, tindran també caràcter vitalici i en cas de renúncia o mort seran substituïts per la persona designada pel patró fundador o l'hereu legal. Si volen, també podran deixar de ser patrons sense que els substituïsca un altre.  
Els membre del patronat nomenats per les entitats fundadores en raó del càrrec o relació institucional cessaran com a patrons quan cessen en el càrrec o desaparega la relació institucional per la qual foren designats. Les vacants que per aquesta causa es produïsquen es cobriran automàticament, si l'entitat no decideix una altra cosa, per les persones que les substituïsquen en els càrrecs en què hagen cessat. Les entitats podran en cada moment substituir el seu representant o renunciar el dret de designar-lo.  
La substitució dels patrons i també el cessament i suspensió seran inscrits en el Registre de Fundacions.  
Els càrrecs de patró són absolutament gratuïts, llevat del dret que els assisteix de reemborsar les despeses justificades que realitzen en l'exercici de la seua gestió.  
El patronat una vegada constituït elegirà el president executiu i secretari d'aquest. Per al càrrec de secretari i altres possibles càrrecs de caràcter tècnic podran elegir-se persones que no siguen membres del patronat. En aquest cas assistiran a les sessions, amb veu però sense vot.  
En l'escriptura fundacional són nomenats patrons amb caràcter vitalici els següents senyors:  
- Vicente Miguel Garcés Ramón  
- Antonio Duato Gómez-Novella  
- Félix Melchor Estrela Botella  
- María Teresa MiÑana Ferrer  
- Pilar Soler Miguel  
- Enrique Cano Pérez  
- Carmen Tamarit Ortega  
- Juan Sanjuan Guarín  
- Francisco Gotzens Busquets  
- María Mercedes Miguel Benito  
- Cristina Verdugo Martí  
- José Oriol Fornas Giralt  
- Carlos Ruiz Navarro  
- Emilio Olmos Antón  
- Juan Antonio Jover Francés  
- María Ascensión Macías Marassa  
President executiu: Antonio Duato Gómez-Novella  
Secretaria: María Teresa MiÑana Ferrer  
Cinqué  
La resta de l'articulat estatutari regula les altres qüestions que el text reglamentari conté: organització i atribució de govern, obligació de retre comptes al Protectorat i previsió per al cas d'extinció de la Fundació.  
Consideracions jurídiques  
Primera  
La Constitució espanyola recull en el títol I, capítol II, secció II, article 34, el dret de fundació per a fins d'interés general.  
Segona  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense finalitat de lucre que, per voluntat dels creadors, tenen afectat de forma duradora el patrimoni a la realització de fins d'interés general.  
Tercera  
La carta fundacional i els estatuts que conté l'escriptura pública de 19 de desembre de 1994, amb número de protocol 3.316 compleixen els requisits bàsics dels articles 8, 9 i 10 de la vigent Llei 30/1994, de 24 de novembre, i les prescripcions de la resta de l'articulat, i per això la Fundació Hugo Zárate per al Desenvolupament del Moviment Ciutadà pot ser reconeguda com a fundació, tenint en compte l'objecte que persegueix segons l'article 3 dels estatuts.  
Quarta  
L'expedient ha sigut tramitat a través de la Secció de Fundacions de la Conselleria de Cultura, que és la competent per a resoldre aquest expedient en virtut de les atribucions que té conferides pel Decret 113/1993, de 26 de juliol, del Govern valencià (DOGV núm. 2080, de 02.08.93).  
Vista la Constitució, la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, i en allò que no s'opose a aquesta llei, el Reglament de les Fundacions Culturals Privades de 21 de juliol, i les restants disposicions d'aplicació general i pertinent, i fent ús de les facultats delegades per l'Ordre de 3 d'agost de 1993, de la Conselleria de Cultura, per la qual es deleguen determinades atribucions en el secretari general (DOGV núm. 2.101, de 13.09.93), resolc:  
Primer  
Ordenar la inscripció com a fundació de la denominada Fundació Hugo Zárate per al Desenvolupament del Moviment Ciutadà, situada a València, carrer de Cavite, 27, porta 29.  
Segon  
Aprovar els estatuts per què s'ha de regir, elevats a escriptura pública davant el notari de València Sr. José Antonio Leonarte Berga, amb data 19 de desembre de 1994 i núm. de protocol 3.316.  
Tercer  
Aprovar el nomenament del primer patronat segons figura en el cos de la resolució; els càrrecs, de caràcter gratuït, han sigut acceptats en la forma reglamentària.  
Contra aquesta resolució, que posa fi a la via administrativa, pot interposar-s'hi un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la notificació.  
Per a la interposició de l'esmentat recurs serà requisit imprescindible que prèviament el recurrent ho comunique a aquest òrgan.  
Tot això d'acord amb els articles 48, 109.c i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f i 58 de la Llei de la Jurisdicció Contenciosa Administrativa (modificats per les disposicions addicionals 10 i 11 de la Llei 30/1992), sense perjudici que es puga exercitar qualsevol altre recurs que estime oportú.  
València, 10 d'abril de 1995.- El secretari general de la Conselleria de Cultura: Vicent Todolí i Femenia.